На заинтересованите лица се предоставя 30 дневен срок, считано от датата на публикуване, за предложения и становища по настоящия проект на Наредба за организация и дейността на Домашен социален патронаж гр. Карлово.

Предложеният могат да бъдат депозирани в деловодството на община Карлово на адрес: обл. Пловдив, гр. Карлово, ул. „Петко Събев“ № 1 или на следния електронен адрес: **obshtina@karlovo.bg**

ПРОЕКТ

**Н А Р Е Д Б А**

**ЗА ОРГАНИЗАЦИЯ И ДЕЙНОСТТА НА ДОМАШЕН СОЦИАЛЕН ПАТРОНАЖ ГР. КАРЛОВО**

**РАЗДЕЛ I**

**ОБЩИ ПОЛОЖЕНИЯ**

**Чл. 1.** (1)С настоящата Наредба се уреждат реда и условията за предоставяне на социални услуги от Домашен социален патронаж гр. Карлово.

(2)Домашен социален патронаж гр. Карлово осигурява дейности, свързани с доставка на храна и услуги, предоставяни в домашна среда.

**Чл. 2.** (1)Домашен социален патронаж гр. Карлово е разпределен в една основна база, намираща се в гр. Карлово.

(2) В бюджета на Община Карлово за съответната финансова година се залагат средства за работна заплата, разходите за издръжка, ремонти дейности и капиталови разходи на Домашен социален патронаж гр. Карлово.

**РАЗДЕЛ II**

**ГЛАВА I**

**Условия и ред за ползване услугите, предоставяни от Домашен социален патронаж гр. Карлово**

**Чл. 3.** Домашен социален патронаж гр. Карлово предоставя следните услуги:

1. социални услуги, осъществявани по домовете на абонатите, които включват:

* приготвяне и доставка на храна до дома на потребителя;
* поддръжка на личната хигиена и хигиената на постоянно обитаваното помещение и санитарните помещения в жилището на обслужваното лице;
* помощ в общуването и осъществяване на социални контакти;
* оказване на битови услуги - закупуване на храна и продукти от първа необходимост от най-близкия магазин в района по местоживеене, медикаменти и вещи от първа необходимост със средства на абоната, заплащане на ел.енергия, вода, телефон и др.;
* оказване на помощ и съдействие при изготвяне на документи за Дирекция ”Социално подпомагане”, общинска администрация и др.;

1. С решение на Общинския съвет при необходимост и съобразно потребностите на населението Общината може да разкрива и/или предоставя и други видове социални услуги.

**Чл. 4.** Дейностите по чл. 3 могат да ползват:

* възрастни хора в надтрудоспособна възраст;
* пълнолетни лица с трайни увреждания;
* ветерани от войните;
* военноинвалиди и военнопострадалите;
* деца с трайни увреждания;
* лица в невъзможност за самообслужване.

**Чл. 5.** Домашен социален патронаж гр. Карлово предоставя услугите по настоящ адрес на потребителя.

**Чл. 6.** (1) На лицата желаещи да ползват услугите на Домашен социален патронаж гр. Карлово се предоставя информация за начина на предоставяне на услугите и проект на договор.

(2) За ползване на социални услуги, предоставяни от Домашен социален патронаж гр. Карлово, лицата по чл. 4 подават следните документи:

- заявление – декларация за ползване на социална услуга - по образец;

- декларации по образец;

- копие на експертно решение на ТЕЛК, ЛКК, РЕЛК, НЕЛК, ЦЕЛКК;

- документ за самоличност – оригинал (справка)

- копие на удостоверение за участие във войните, когато лицето е ветеран или решение на ТЕЛК за военно-инвалид.

- при необходимост може да се изисква и предоставяне на други документи.

(3) Лицата, които желаят да ползват услугите предоставяни от Домашен социален патронаж гр. Карлово подават документите по ал. 2 лично, чрез законния си представител или чрез упълномощено лице до Управителя на Домашен социален патронаж гр. Карлово.

**Чл. 7.** (1) В срок до 5 работни дни от подаване на документите по чл. 6, ал. 2, се извършва индивидуална оценка от социален работник.

(2) Въз основата на индивидуалната оценката на потребителите, в срока по чл. 7 се изготвя социален доклад в който се описва мотивирано необходимостта от социални услуги на нуждаещите се потребители.

(3) В 7-дневен срок от изготвянето на социалния доклад се издава заповед, с която се разрешава или отказва ползването на социалната услуга.

(4) Заповедта по ал. 3 се връчва на лицето подало заявлението в 3 /три/ дневен срок от нейното издаване.

(5) В 7-дневен срок от влизането на Заповедта по чл. 7, ал. 3, между потребителя и доставчикът на социални услуги (Управителя на Домашен социален патронаж гр. Карлово оправомощен от Кмета на Община Карлово) сключва Договор за ползване на социални услуги с потребителя, с негов законен представител и или упълномощено лице.

(6) Договорът по ал. 5 се сключва за срок до пет години.

(7) След писмено заявено желание, потребителят на социални услуги, предоставяни от Домашен социален патронаж гр. Карлово има право да преустанови временно ползването на услугите по договора до два календарни месеца в годината.

**Чл. 8.** (1) При невъзможност на доставчика да предостави услугите поради достигнат максимален брой на потребителите, кандидат-потребителят се включва в списък на чакащите за ползването им.

(2) Осигуряването на социални услуги за кандидат-потребители, включени в списъка на чакащите, става съгласно поредността им на вписване.

(3) Индивидуална оценка на потребителите и социален доклад се изготвят на кандидат потребители включени в списъка на чакащите, съгласно ал. 2, непосредствено след освобождаване на място за ползване на съответните социални услуги заявени от тях.

**Чл. 9.** (1)Индивидуалната оценка на потребностите за подкрепа се актуализира на всеки 6 месеца и при необходимост.

(2) Всеки потребител на социални услуги може да поиска от Управителя на Домашен социален патронаж гр. Карлово актуализиране на своите индивидуална оценка на потребностите. В този случай Управителят на Домашен социален патронаж гр. Карлово организира изготвяне на актуализирана индивидуална оценка на потребностите.

(3) Искането по ал. 2 може да бъде направено не по-рано от 4 месеца от подписване на договора за ползване на социалната услуга или от последната актуализация на оценката.

**Чл. 10.** (1)Доставката на храна се извършва до дома на потребителя всеки работен ден от седмицата в часовия диапазон от 9.30 до 14.30 часа.

(2) Храната се доставя лично от разносвач на храна от Домашен социален патронаж гр. Карлово и се приема лично, на негов близък или на определено от потребителя място.

(3) За промяна в дните от работната седмица, в които потребителят получава храна, за временно преустановяване или прекратяване на договора за ползване на социални услуги, потребителят, негов законен представител или упълномощено лице следва да подаде писмено заявление в свободен текст до Управителя на Домашен социален патронаж гр. Карлово, в срок не по-късно от 5 работни дни преди датата на исканата промяна.

**Чл. 11.** (1) Потребителят на лична помощ, битови и/или административни услуги предоставяни в домашна среда от Домашен социален патронаж гр. Карлово не могат да ползват сходни услуги по други национални програми или по програми финансирани от други източници и по друг ред.

(2) Услугите по ал. 1 се предоставят от Домашен санитар от Домашен социален патронаж гр. Карлово по предварително утвърден график от Управителя на Домашен социален патронаж гр. Карлово.

**Чл. 12.** (1) Договорът за ползване на социални услуги се прекратява предсрочно:

- по желание на потребителя, негов законен представител или упълномощено от него лице, изразено писмено;

- в случай на неплащане на месечната такса повече от един месец;

- при грубо отношение от страна на потребителя към персонала на Домашен социален патронаж;

- при системно неосигуряване на достъп до жилището за услугите, предоставяни от Домашен социален патронаж;

- при смърт на потребителя;

- при обективна невъзможност доставчикът да изпълнява договора.

**ГЛАВА II**

**Такси за ползване на предоставяните услуги**

**Чл. 13.** (1) Лицата, които ползват услугите, предоставяни от Домашен социален патронаж гр. Карлово дължат потребителска такса в размер съгласно Глава II, Раздел III „Такси за детски кухни, специализирани институции за предоставяне на социални услуги, лагери и други общински социални услуги“, чл. 30, ал. 1, т. 6 от Наредбата за определянето и администрирането на местните такси и цени на услуги на територията на Община Карлово.

(2) Съгласно чл. 4, т. 7 от Закона за ветераните от войните на Република България, ветераните от войните ползват с предимство социалните услуги, предоставяни от Домашен санитар от Домашен социален патронаж гр. Карлово, като затова заплащат 30 на сто от размера на определената такса. Останалата част от разходите е за сметка на общината.

(3) Съгласно чл. 19, ал. 2 от Закона за военноинвалидите и военнопострадалите, военноинвалидите и военнопострадалите ползват с предимство социалните услуги, предоставяни от Домашен санитар от Домашен социален патронаж гр. Карлово, като затова заплащат 30 на сто от размера на определената такса. Останалата част от разходите е за сметка на общината.

**Чл. 14.** Таксите за ползваните социални услуги, предоставяни от Домашен социален патронаж гр. Карлово се начисляват и събират от социалната услуга и се внасят в общинския бюджет до 25-то число на месеца, следващ месеца, за който се дължат.

**Чл. 15.** При заплащане на потребителска такса за ползваните социални услуги, на потребителите се издава приходна квитанция срещу подпис.

**Чл. 16.** За времето, през което е преустановено предоставянето на социалните услуги такса не се дължи.

**РАЗДЕЛ III**

**Обучение и развитие на персонала. Права и отговорности на потребителите и персонал.**

**Чл. 17.** (1) Наетите лица притежават необходимите знания и умения за удовлетворяване потребностите на потребителите на услуги, предоставяни от Домашен социален патронаж гр. Карлово.

1. Община Карлово като доставчик на услугите, осигурява възможности за развитие на персонала чрез обучения и супервизия.

**Чл.18.** (1) Персоналът, предоставящ услуги зачита правото на избор на потребителите и се ръководи от техните интереси, приема ги и зачита тяхното право на самоопределение.

(2) Членовете на персонала не могат да проявяват дискриминация по отношение на възраст, пол, вероизповедание, семейно положение, убеждения, умствени и физически затруднения или по какъвто и да е друг признак към потребителя.

(3) Потребителят активно участва при вземането на решения по всички въпроси, касаещи неговият живот, както и при предоставяне на услугите, което се отразява в социалния доклад.

**Чл. 19.** (1) Персоналът на Домашен социален патронаж гр. Карлово включва: управител; социален работник; калкулант – касиер; инкасатор; домашен санитар и шофьор.

(2) Основните права и задължения на персонала, които трябва да се спазват са регламентирани в Правилника за вътрешния ред и длъжностните характеристики.

(3) Персоналът се назначава на трудов или граждански договор, правата му се определят и гарантират от Кодекса на труда и Закона за задълженията и договорите. Назначените лица на трудов договор подписват длъжностна характеристика, която описва техните задължения, отговорности и подчиненост.

**РАЗДЕЛ IV**

**Осигуряване на качество на предоставяните услуги. Популяризиране на предоставяните услуги. Доставчикът като част от общността.**

**Чл.20.** За повишаване информираността на общността за услугите, предоставяни от Домашен социален патронаж гр. Карлово доставчикът провежда информационни кампании, като представя дейността си пред потенциалните целеви групи.

Информационната кампания за популяризиране на услугите, предоставяни от Домашен социален патронаж гр. Карлово включва следните основни дейности:

- Организиране на излъчване от местните електронни медии – с цел запознаване на обществеността в общината с приоритетите, дейностите и условията за предоставяне на услугите;

- Изработване и разпространение на информационни материали /плакат и др./;

- Публикации в интернет страницата на Община Карлово и социалните мрежи, постоянен приток на актуална информация.

**Чл. 21.** Домашен социален патронаж гр. Карлово си сътрудничи с други здравни и социални услуги. Персоналът работи в екип и с други специалисти, когато с отговорностите по задоволяване на специфичните нужди на потребителите са ангажирани и други услуги или институции/организации (образователни, здравни, социални, културни и др.).

**ДОПЪЛНИТЕЛНИ РАЗПОРЕДБИ**

**§ 1. По смисъла на настоящата Наредба:**

1. **Възрастни хора в надтрудоспособна възраст** са лица навършили определената в чл. 68, ал. 1-3 от Кодекса за социално осигуряване възраст за придобиване право на пенсия за осигурителен стаж и възраст;

2. **Пълнолетни лица с трайни увреждания** са лица с определени 50 и над 50 на сто вид и степен на увреждане или степен на трайно намалена работоспособност;

3. **Ветерани от войните** са лица, които като военнослужещи са взели непосредствено участие в бойни действия по време на война, водена от българската държава в защита на националните интереси и териториалната цялост на България, удостоверено от Държавна агенция „Архив“;

4. **Военноинвалиди** са лица с трайно намалена работоспособност в резултат на заболяване или злополука при или по повод на изпълнение на военна служба в мирно време или във военно време, в мобилизация и постоянния резерв, доброволния резерв и запаса, курсантите от военните училища и освидетелствани по законоустановения ред;

5. **Военнопострадали** са преживелият съпруг (съпругата), децата и родителите на български граждани, загинали при или по повод на изпълнение на военна служба в мирно или военно време, в мобилизационния или постоянния резерв, доброволния резерв или запаса, курсантите от висшите военни училища; преживелият съпруг (съпруга) и децата на починалите военноинвалиди, а ако няма такива – родителите; преживелият съпруг (съпруга), децата и родителите на българските граждани, загинали при или по повод отбраната на страната;

6. **Деца с трайни увреждания** са деца с определени 50 и над 50 на сто вид и степен на увреждане или степен на трайно намалена работоспособност;

7. **Лица с невъзможност за самообслужване** са лица, които не могат самостоятелно да задоволяват своите ежедневни потребности от битов характер (пазаруване, приготвяне на храна, хранене, поддържане на лична хигиена и хигиена на дома), осъществяване на социални контакти и включване в живота на общността.

**ЗАКЛЮЧИТЕЛНИ РАЗПОРЕДБИ**

§ 1. Настоящата Наредба е разработена в съответствие с действащото законодателство и влиза в сила от деня на публикуването й на официалната страница на общината.

§ 2. Неразделна част от настоящата Наредба са процедури, правила, инструкции, образци на документи за ползване на услуги, предоставяни от Домашен социален патронаж гр. Карлово, които следва да бъдат утвърдени от Кмета на Община Карлово.

**Наредбата за организацията и дейността на Домашен социален патронаж гр. Карлово е приета от Общински съвет – Карлово с Решение № ……… взето с протокол № ….. от ………… 2024 г.**